
Retningslinjer for innhenting av tilbud for varer og tjenester ved Universitetet i Tromsø

Dersom et behov
 ikke kan dekkes av produkter/tjenester på gyldige rammeavtaler, skal det gjennomføres en tilbudskonkurranse forut for en bestilling. Med tilbudskonkurranse menes innhenting av sammenlignbare tilbud. Forespørsel kan rettes direkte til flere leverandører, uten kunngjøring. Det forutsettes at kravene for direkte anskaffelser er oppfylt – jf. innkjøpsinstruksens pkt. 2.1.

Lov om offentlige anskaffelser stiller noen grunnleggende krav til offentlige anskaffelser, blant annet at oppdrag, så langt det er mulig, skal være basert på konkurranse, jf. § 5. De formelle kravene til direkte anskaffelse finnes i Forskrift om offentlige anskaffelser del I. 

Muntlig prisforespørsel

Tilbudskonkurranse kan gjennomføres som en muntlig prisforespørsel når kriteriene nedenfor er oppfylt. Konkurransen dokumenteres da i feltet for Interntekst i rekvisisjonen. Det bør minimum opplyses om antall forespurte leverandører eller navn på disse, og eventuelt priser. 

Muntlig prisforespørsel kan benyttes når ett av følgende vilkår er oppfylt:

· anskaffelsen under kr 50 000 eks. mva. som i hovedsak evalueres på pris.

· uforutsette omstendigheter som gjør at anskaffelse ikke kan utsettes. Det kan være ved skade eller uhell som må utbedres øyeblikkelig.

· Tilleggsbestilling som har til hensikt å oppfylle eller forbedre en funksjon av noe som er anskaffet tidligere. Det kan være tilleggsutstyr/- arbeid eller oppgraderinger.

Skriftlig tilbudskonkurranse

Følgende fremgangsmåte kan benyttes:

1) Spesifiser behovet. Ytelse og mengde må avklares. Ytelse kan angis ved å beskrive brukernes behov, eller spesifisere ønskede funksjoner og tekniske krav.

Det må tas stilling til hvordan tilbudene skal vurderes. Kriterier for valg av tilbud –tildelingskriterier – må spesifiseres. Dette gjelder spesielt når tilbudene skal vurderes ut fra flere forhold enn bare laveste pris. Tildelingskriteriene bør i størst mulig grad utformes slik at de er målbare, og egnet til å sammenligne tilbudene. Så fremt det er relevant, skal det legges vekt på livssykluskostnader og miljømessige konsekvenser ved utforming av tildelingskriterier.

2) Avklar anskaffelse med budsjettdisponent. Det er tilstrekkelig med en muntlig avklaring. Dokumentasjon vil fremkomme ved bestilling.

3) Opprett sak i DocuLive (DL). Tilbudsforespørsel og relevante saksdokumenter skal arkiveres.

4) Utarbeid en skriftlig tilbudsforespørsel med bakgrunn i pkt. 1. Tilbudsforespørselen danner grunnlaget for konkurransen, og bør inneholde opplysninger som gjør leverandørene i stand til å gi et relevant tilbud. Det er naturlig å opplyse om behov, kvalifikasjonskrav
 og tildelingskriterier, og henvise til universitetets standard- betingelser
 og saksnummer.
5) Send tilbudsforespørsel til aktuelle leverandører. I utgangspunktet skal alle som er interessert og kvalifisert få anledning til å gi tilbud. Av tids- og ressurshensyn kan imidlertid antall forespørsler begrenses. Det skal uansett være så mange at det sikrer en reell konkurranse. 

6) Mottak av innkomne tilbud: Bare dokumenter som er relevant for å dokumentere innkjøpsprosessen i ettertid skal arkiveres. Normalt vil det være tilbudsbrev, spesielle betingelser eller tilbudspriser. Offisielle prislister, standard betingelser, produktinformasjon, attester og lignende er det normalt ikke nødvendig å arkivere.

Saksdokumenter som mottas elektronisk (e-post) skal som hovedregel registreres i DL av saksbehandler.

7) Kvalifikasjonskrav til leverandørene: Alle leverandører må legge fram skatteattest og ei egenerklæring om helse, miljø og sikkerhet (HMS-erklæring) når det er konkurranse ved kjøp over 100 000 kroner. Gjelder fra 2007 når ny forskift trer i kraft.

8) Evaluer innkomne tilbud i henhold til krav og kriterier i tilbudsforespørselen. Det er anledning å være i dialog med tilbyderne og forhandle om alle sider av tilbudet. Demonstrasjon av produkter og presentasjon av løsninger kan også inngå i evalueringen. Nytt tilbud som følge av forhandlinger skal bekreftes skriftlig eller med et nytt skriftlig tilbud. 

9) Protokollføring: Gjelder for kjøp over kr 100 000 fra 2007, når ny forskift trer i kraft.

10) Gi tilbakemelding til tilbyderne om hvem som er valgt til leverandør før bestilling effektueres eller kontrakt inngås. Meddelelsen bør inneholde en kort begrunnelse for valg av tilbud. 

11) Send bestilling: Bestillingen består av en godkjent rekvisisjon. Om varebeskrivelsen er komplisert, vil det være tilstrekkelig å vise til leverandørens tilbud, med eventuelle merknader om mindre justeringer.  

� Behov med anslått verdi under nasjonal terskelverdi for anbud.


� Jf. pkt. 7


� Ligger på innkjøpstjenestens nettsider for saksbehandlere og eksterne brukere

